Hei, denne artikkelen er over ett år gammel og kan inneholde utdatert informasjon

Partene sto så langt fra hverandre at det ikke var grunnlag for å legge fram et forslag som kunne forventes å bli anbefalt av begge parter, ifølge riksmekler Nils Dalseide, skriver NTB.

– Spekters arbeidstidsordninger er uforsvarlige – både for arbeidstakerne og pasientsikkerheten. Legenes unntak fra Arbeidsmiljøloven er allerede omfattende nok. Derfor er vi i streik, sier forhandlingsleder Rune Frøyland i Akademikerne helse i en pressemelding.

Nesten 200 ut i streik

194 av Akademikernes medlemmer ved Oslo universitetssykehus, Sykehuset Østfold, Helse Bergen, Helse Stavanger og Finnmarkssykehuset tas nå ut i streik.

2/3 av dem som nå er tatt ut i streik er leger.

«Streikeuttaket er svært moderat og setter ikke liv og helse i fare. Kreftbehandling, psykisk helse og barn vil ikke bli rammet», skriver Akademikerne helse i pressemeldingen.

Streiken trappes ytterliggere opp fredag. Da tas nye 119 personer ved Akershus universitetssykehus, Vestre Viken, Sykehuset i Vestfold og St. Olavs hospital ut i streik.

Til Dagbladet sier Frøyland at de ønsker et «kollektivt vern» av vakter og vaktbelastningen for leger på sykehus.

- Vi vil ikke ha en ordning der arbeidsgiver ensidig bestemmer hvordan leger skal jobbe vakt. Vi vil ha det kollektive vernet der legegruppen sier seg enig i arbeidsplaner, at belastning blir likelig fordelt og at det blir forsvarlig for pasientsikkerheten, sier Frøyland.

- Vi vil unngå slitner leger, for slitner leger er farlige leger.

- Har ikke krevd tariffendring

Spekter skriver i en pressemelding at de under årets forhandling ikke har krevd noen endringer i legenes arbeidstidsbestemmelser, men har foreslått at tariffavtalen videreføres slik den er i dag.

De ønsker fleksibilitet for å best mulig kunne bruke ressursene de har til rådighet.

– Spekter beklager at Legeforeningen velger å gå ut i streik fordi de ikke har fått innfridd krav som ville ha gjort det svært vanskelig for sykehusene å planlegge tilbudet til pasientene i tråd med nye pasientrettigheter, pålegg fra politiske myndigheter, økte forventninger i befolkningen og gjennomføring av ny spesialistutdanning for leger, sier Anne-Kari Bratten i Arbeidsgiverforeningen Spekter.

Frøyland i Akademikerne mener at sykehusene har endret praksis, og at det er det som er årsaken til konflikten.

- Det er en avtale som sier at leger kan jobbe opp mot 60 timer i uka, men da har det vært en underliggende forutsetning at det har vært rullerende vaktplaner. Slik har alle forstått det i 30 år. Men Spekter har endret det, ifølge Frøyland, som legger til at avtalene nok ikke har vært «tydelige nok».

- Vanskelig for dem i «sårbar situasjon»

Han mener at individuelle avtaler ville ført til en opphopning av vakter på enkeltleger, og at det særlige ville gjort det vanskelige for dem som er i en «sårbar situasjon».

- Da snakker jeg om midlertidig ansatte, som på ingen måte har mulighet for å si nei, dersom de fortsatt ønsker å være i jobb. Da må de si ja til belastende og ugunstige vaktplaner, sier Frøyland.

Han er ikke enig i at deres krav ville gjort det vanskelig for sykehusene å planlegge tilbudet til pasientene.

- Vaktene er der og skal dekkes uansett. Rullerende vaktplaner dekker vaktene, sier Frøyland.

- Føler du at dere står langt fra hverandre?

- Ja, en sånn følelse har man alltid når det er streik. Vi håper resultatet av streiken er at arbeidsgiver kommer tilbake til bordet med en annen holdning til spørsmålene vi har diskutert.